Behandeling van lewerkanker betree 'n nuwe era danksy nuwe tegnologie
Prof Jake Krige, hoof van lewerchirurgie aan die Universiteit van Kaapstad se Private Akademiese Hospitaal, het vroeër vandeesmaand Suid-Afrika se eerste prosedure met die Accu2i pMTA-stelsel (mikrogolftegnologie vir die ablasie of verwydering van weefsel deur die vel) by die hospitaal uitgevoer. Hierdie vernuwende prosedure het die gelyktydige verwydering van 'n primêre kanker in die pasiënt se kolon asook die behandeling van drie sekondêre kankergewasse in die lewer behels.
Volgens Microsulis Medical, die maatskappy wat die Accu2i pMTA bemark, maak die tegnologie dit vir medici moontlik om presiese hoeveelhede mikrogolfenergie te gebruik om lewerkankergewasse te verwyder terwyl die risiko's gepaardgaande met langer, meer indringende chirurgiese ingrype vermy word. 'n Naald met 'n deursnee van 1.8 mm wat deur die vel ingesteek word, maak dit vir dokters moontlik om lewerkankergewasse van tot vyf sentimeter in slegs 'n paar minute te verwyder.
Lewerkankerbehandeling behels gewoonlik een van die volgende behandelings: die chirurgiese verwydering van gewasse; chemoterapie; of radiofrekwensie-ablasie (RFA). Soms word 'n kombinasie van hierdie drie metodes gebruik.
Volgens prof Krige het die Accu2i pMTA verwagtinge tydens die prosedure oortref, en dat dit makliker was om te gebruik as die mikrogolf-ablasietegnologie wat voorheen beskikbaar was. Die nuwe stelsel het gewasse vinniger en meer doeltreffend verwyder as tradisionele RFA-stelsels, en kon 'n ablasie drie keer vinniger as RFA uitvoer. "Die tegnologie bied 'n heeltemal nuwe dimensie vir die behandeling van pasiënte met komplekse lewergewasse," sê hy.
Die Accu2i pMTA maak dit moontlik om groter ablasies uit te voer, en beteken dat hierdie tipe terapie nou 'n opsie vir meer lewerkankerpasiënte word. Die terapie is ook vernuwend in dié sin dat pasiënte met 'n meer ernstige vorm van die siekte ook behandel kan word, volgens Microsulis Medical.
Die eerste simptome wat Visser ondervind het, was in April 2010 toe hy ernstige maagkrampe gehad het. 'n Kolonoskopie het die kolonkanker opgespoor en Visser is tussen Mei en November 2010 met chemoterapie behandel, wat die lewergewasse laat krimp het. Hy is in daardie stadium na prof Krige by UK se Private Akademiese Hospitaal vir gevorderde tersiêre chirurgiese behandeling verwys.
In 'n vieruurlange operasie op 9 Februarie het prof Krige die helfte van Visser se dikderm, met inbegrip van die primêre kolonkanker en die limfnodusse, verwyder. Prof Krige het daarna intra-operatiewe ultraklanktegnologie gebruik om die mikrogolfablasie van drie sekondêre kankers in die lewer te lei en te monitor.
Volgens mev. Poppie Visser sterk haar man goed aan en was die prosedures 'n groot sukses. "Ek dank die Here wat dat ek glo prof Krige se hande tydens die operasie vasgehou het en Rudolf se herstel moontlik gemaak het," sê sy.
Volgens Christo Bekker, bestuurder van UK se Private Akademiese Hospitaal, het prof Krige "'n nuwe era in kankerbehandeling in Suid-Afrika ingelui" en voeg by dat die hospitaal geweldig trots op sy prestasie is. "Met die nuwe tegniek kan sommige kankerpasiënte nou behandel word wat voorheen as onbehandelbaar beskou is," sê hy. "Ek dink dit is geensins 'n oordrywing om te sê dat hierdie prosedure 'n groot stap vorentoe in Suid-Afrikaanse kankerbehandeling is nie."